SPRENDIMAS

DĖL NEFORMALIOJO SUAUGUSIŲJŲ ŠVIETIMO IR TĘSTINIO MOKYMOSI PROGRAMŲ, FINANSUOJAMŲ KAZLŲ RŪDOS SAVIVALDYBĖS BIUDŽETO LĖŠOMIS, FINANSAVIMO IR ATRANKOS TVARKOS APRAŠO PATVIRTINIMO

2016 m. gegužės 25 d. Nr. TS V(13)-2602

Kazlų Rūda

Vadovaudamasi Lietuvos Respublikos vietos savivaldos įstatymo 6 straipsnio 8 punktu, 16 straipsnio 4 dalimi, Lietuvos Respublikos neformaliojo suaugusiųjų švietimo ir tęstinio mokymosi įstatymo 17 straipsnio 2 dalies 1 punktu, Lietuvos Respublikos Vyriausybės 2016 m. sausio 14 d. nutarimu Nr. 22 patvirtintos Mokymosi pagal neformaliojo suaugusiųjų švietimo ir tęstinio mokymosi programas finansavimo metodikos 4 punktu Kazlų Rūdos savivaldybės taryba n u s p r e n d ž i a patvirtinti Neformaliojo suaugusiųjų švietimo ir tęstinio mokymosi programų, finansuojamų Kazlų Rūdos savivaldybės biudžeto lėšomis, finansavimo ir atrankos tvarkos aprašą (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Vytautas Kanevičius

PATVIRTINTA

Kazlų Rūdos savivaldybės tarybos

2016 m. gegužės 25 d. sprendimu

Nr. TS V(13)-2602

NEFORMALIOJO SUAUGUSIŲJŲ ŠVIETIMO IR TĘSTINIO MOKYMOSI PROGRAMŲ, FINANSUOJAMŲ KAZLŲ RŪDOS SAVIVALDYBĖS BIUDŽETO LĖŠOMIS, FINANSAVIMO IR ATRANKOS TVARKOS APRAŠAS

I SKYRIUS

BENDROSIOS NUOSTATOS

1. Neformaliojo suaugusiųjų švietimo ir tęstinio mokymosi programų, finansuojamų Kazlų Rūdos savivaldybės biudžeto lėšomis, finansavimo ir atrankos tvarkos aprašas (toliau tekste –Aprašas) nustato neformaliojo suaugusiųjų švietimo ir tęstinio mokymosi programų (toliau tekste – Programos) atrankos tvarką, reikalavimus Programoms, Programų vykdytojui, Programų finansavimo tvarką.

2. Neformaliojo suaugusiųjų švietimo ir tęstinio mokymosi finansavimo tikslas – plėtoti Kazlų Rūdos savivaldybės neformaliojo suaugusiųjų švietimo paslaugas, pritaikyti jas prie visuomenės ir darbo rinkos poreikių.

3. Programoms vykdyti skirtas Kazlų Rūdos savivaldybės biudžeto lėšas administruoja savivaldybės administracija.

4. Konkursui paraiškas gali teikti neformaliojo suaugusiųjų švietimo ir tęstinio mokymosi teikėjai (toliau tekste – Pareiškėjas).

5. Apraše vartojamos sąvokos atitinka Lietuvos Respublikos švietimo įstatyme, Lietuvos Respublikos neformaliojo suaugusiųjų švietimo ir tęstinio mokymosi įstatyme vartojamas sąvokas.

II SKYRIUS

KONKURSO ORGANIZAVIMAS

6.	Konkursą inicijuoja ir lėšas skiria Kazlų Rūdos savivaldybės taryba (toliau tekste – Taryba).

7.	Konkursą administruoja Kazlų Rūdos savivaldybės administracija (toliau tekste – Savivaldybės administracija).

8. Savivaldybės tarybai paskyrus lėšas neformaliojo suaugusiųjų švietimo ir tęstinio mokymosi programoms Savivaldybės administracijos direktorius skelbia konkursą programų atrankai. Informacija apie konkursą skelbiama interneto svetainėse www.kazluruda.lt .

9.	Vienas Pareiškėjas konkursui gali teikti 1 (vieną) paraišką ir negali būti partneriu kitų Pareiškėjų paraiškose. Nustačius, kad vienas ir tas pats pareiškėjas dalyvauja daugiau nei 1 (vienoje) paraiškoje, visos su juo susijusios paraiškos laikomos netinkamomis ir nenagrinėjamos.

10.	Pareiškėjas teikia paraiškas Savivaldybės administracijai adresu: Atgimimo g. 12, LT-69443 Kazlų Rūda, nurodęs „Paraiška Neformaliojo suaugusiųjų švietimo ir tęstinio mokymosi programų finansavimo konkursui“, naudojantis registruoto pašto, kurjerių teikiamomis paslaugomis arba asmeniškai iki termino, kuris nurodytas konkurso paskelbimo metu. Vėliau pateiktos paraiškos bus priimamos ir užregistruojamos, tačiau nevertinamos.

11.	Teikiami dokumentai:

11.1.	užpildyta ir Pareiškėjo vadovo arba jo įgalioto asmens pasirašyta ir užantspauduota paraiška gauti lėšų Programai (Aprašo 1 priedas) (originalą);

11.2.	Pareiškėjo įstatų (nuostatų) patvirtinta kopija;

11.3.	jeigu Programos įgyvendinime dalyvauja partneris, teikiama partnerio įstatų (nuostatų) patvirtinta kopija ir bendradarbiavimo arba jungtinės veiklos (partnerystės) sutarties dėl Konkursui teikiamos Programos vykdymo patvirtinta kopija.

11.4. Neformaliojo suaugusiųjų švietimo ar tęstinio mokymosi programos užsiėmimų grafiką (Aprašo 2 priedas).

12.	Paraiška su visais priedais pateikiama užantspauduotame voke, sunumeruotais lapais, susegta (surišta).

13.	Pasibaigus paraiškų priėmimo terminui, atliekamas paraiškų ir jos priedų vertinimas. Paraiškų atranką ir vertinimą atlieka Savivaldybės administracijos direktoriaus sudaryta komisija (toliau tekste – Komisija) pagal Aprašo 2 priede nurodytus vertinimo kriterijus. Komisijos vertinimo išvados yra rekomendacinio pobūdžio.

14.	Komisija savo veikloje vadovaujasi skaidrumo, nešališkumo, objektyvumo, teisėtumo principais.

15.	Jeigu Komisijai kyla abejonių dėl paraiškoje numatytų išlaidų pagrįstumo, Komisija gali siūlyti skirti mažesnę lėšų sumą, nei prašoma paraiškoje.

III SKYRIUS

REIKALAVIMAI PROGRAMOMS IR PROGRAMŲ VYKDYTOJAMS

16.	Programa yra skirta neformaliojo suaugusiųjų švietimo ir tęstinio mokymosi dalyvių kvalifikacijai ir (arba) kompetencijoms tobulinti.

17.	Programos apimtis turi būti ne mažiau kaip 48 kontaktinio darbo valandos (kontaktinio darbo valanda – 60 min.) ir ne daugiau kaip 240 kontaktinio darbo valandų. Minimalus besimokančiųjų skaičius grupėje – 15 asmenų.

18.	Konkurse dalyvaujančios Programos turi atitikti vieną iš programos turinio ir siekiamų rezultatų sąlygų, nurodytų Mokymosi pagal neformaliojo suaugusiųjų švietimo ir tęstinio mokymosi programas finansavimo metodikoje.

19.	Programos atrenkamos pagal kriterijus, nurodytus Mokymosi pagal neformaliojo suaugusiųjų švietimo ir tęstinio mokymosi programas finansavimo metodikoje.

20.	Programos vykdytojas turi atitikti reikalavimus, nurodytus Mokymosi pagal neformaliojo suaugusiųjų švietimo ir tęstinio mokymosi programas finansavimo metodikoje.

IV SKYRIUS

PROGRAMOS FINANSAVIMAS IR ATSISKAITYMAS

21.	Gautomis lėšomis tinkamos finansuoti Programų vykdymo išlaidų kategorijos:

21.1.	Programą administruojančio ir vykdančio personalo darbo užmokestis ir su darbo santykiais susiję darbdavio įsipareigojimai, apskaičiuoti Lietuvos Respublikos teisės aktų nustatyta tvarka, taip pat administruojančio ir (ar) vykdančio personalo paslaugų įsigijimas (užsiimantys individualia veikla pagal pažymą ir kt.);

21.2.	Programai vykdyti būtinų kanceliarinių prekių įsigijimas;

21.3.	kitos Programos vykdymo ir organizavimo išlaidos, kurios atitinka Lietuvos Respublikos švietimo įstatyme nustatytas mokymo lėšas – tiesiogiai švietimo procesui organizuoti būtinas lėšas.

22.	Savivaldybės administracijos direktorius, atsižvelgdamas į Komisijos siūlymą, tvirtina atrinktų Programų sąrašą, skiria lėšas Programoms vykdyti, sudaro lėšų naudojimo sutartis.

23.	Pareiškėjai, gavę finansavimą, už skirtas lėšas privalo atsiskaityti teisės aktų nustatyta tvarka.

24.	Programai skirtos lėšos privalo būti naudojamos sąmatoje nurodytai veiklai vykdyti. Ne pagal paskirtį panaudotos lėšos privalo būti grąžinamos Savivaldybės administracijai.

25.	Lėšos negali būti numatytos ir naudojamos:

25.1.	baldams, transporto priemonėms, medicininei įrangai ir kitam inventoriui įsigyti;

25.2.	įsiskolinimams padengti ar investiciniams projektams finansuoti;

25.3.	ilgalaikei patalpų nuomai ar išperkamajai nuomai, remontui, rekonstrukcijai ir statybai, patalpų eksploatacijai, darbo užmokesčiui, nesusijusiam su Programos vykdymu;

25.4.	paraiškos ir programos parengimo išlaidoms padengti.

26.	Projektui vykdyti skirtos lėšos naudojamos pagal lėšų naudojimo sutartį ir sąmatą, parengtą pagal Programos sąmatos BFP-1 formą, patvirtintą Lietuvos Respublikos finansų ministro 2009 m. sausio 14 d. įsakymu Nr. 1K-006 „Dėl Lietuvos Respublikos valstybės biudžeto programų sąmatų ir pažymų apie valstybės biudžeto asignavimų pakeitimus formų patvirtinimo“.

27.	Programų vykdytojai pateikia Savivaldybės administracijai atsiskaitymo dokumentus, nurodytus lėšų naudojimo sutartyje.

28.	Paraiškoms skirtas ir nepanaudotas lėšas Programų vykdytojai iki lėšų naudojimo sutartyje nurodyto laiko turi grąžinti Savivaldybės administracijai iki einamųjų metų gruodžio 20 d.

29.	Konkursui pasibaigus paraiškos negrąžinamos ir saugomos Savivaldybės administracijoje vienerius metus nuo konkurso pabaigos.

V SKYRIUS

BAIGIAMOSIOS NUOSTATOS

30.	Programų vykdymo veiklos, finansinę priežiūrą ir kontrolę vykdo Savivaldybės administracija.

31.	Paaiškėjus papildomoms aplinkybėms ar informacijai, kurios paraiškos svarstymo metu nebuvo žinomos, bet galėjo turėti esminės įtakos sprendimui priimti, finansavimas gali būti neskiriamas, sustabdomas arba atšaukiamas. Tokiu atveju Pareiškėjas privalo grąžinti skirtas lėšas.

32.	Nustačius, kad Programos vykdytojas netinkamai atsiskaitė už Programoms vykdyti panaudotas lėšas arba skirtos lėšos pripažintos netinkamomis Programai vykdyti, jos turi būti grąžinamos, o lėšos Programai finansuoti toliau Programos vykdytojui neskiriamos 3 metus nuo tokio pažeidimo nustatymo momento.

33.	Ginčai, kylantys dėl paraiškos vertinimo rezultatų ar lėšų skyrimo, naudojimo ir atsiskaitymo, sprendžiami Lietuvos Respublikos teisės aktų nustatyta tvarka.

__________________________

Kazlų Rūdos savivaldybės tarybos

2016 m. gegužės 25 d. sprendimo

Nr. TS V(13)-2602

1 priedas

Paraiška gauti lėšų neformaliojo suaugusiųjų švietimo IR TĘSTINIO MOKYMOSI programAI

20__ m. ________________ _____ d.

(mėnuo)

I.	INFORMACIJA APIE PROGRAMOS PAREIŠKĖJĄ

Juridinio asmens pavadinimas arba fizinio asmens vardas ir pavardė
Juridinio asmens kodas arba fizinio asmens gimimo data
Juridinio asmens teisinė forma
Juridinio asmens buveinės arba fizinio asmens gyvenamosios vietos adresas: gatvė, namo numeris, pašto indeksas, vietovė
tel.
el. p. adresas
Kontaktinio asmens vardas, pavardė, pareigos, tel., el. p. adresas
Programos rengėjas (vardas, pavardė, kvalifikacija)

II.	INFORMACIJA APIE PARTNERĮ (jeigu taikoma)

Eil. Nr.	Juridinio asmens pavadinimas arba fizinio asmens vardas ir pavardė	Juridinio asmens kodas arba fizinio asmens gimimo data	Juridinio asmens teisinė forma	Juridinio asmens buveinės arba fizinio asmens gyvenamosios vietos adresas: gatvė, namo numeris, pašto indeksas, vietovė	Kontaktinio asmens vardas, pavardė, pareigos, tel., el. p. adresas	Partnerio reikalingumo pagrindimas

III.	PROGRAMOS APRAŠAS

1. Bendrosios nuostatos
1.1. Programos pavadinimas	(Nurodomas programos pavadinimas)
1.2. Programos trukmė ir apimtis	(Nurodoma planuojama programos trukmė (dienomis ir sesijomis (jei taikoma) ir apimtis (kontaktinėmis akademinėmis valandomis)
1.3. Programos tikslinė (-ės) dalyvių grupė (grupės)	(Apibūdinama tikslinė dalyvių grupė (-ės))
1.4. Programos dalyvių skaičius	(Nurodomas planuojamas programos dalyvių skaičius)
1.5. Programos anotacija	(Trumpai nurodomi projekto tikslai, numatomi rezultatai)
2. Tikslas ir uždaviniai
2.1. Programos aktualumas	(Pagrindžiamas programos aktualumas, reikalingumas ir jos poveikis programos dalyviams)
2.2. Tikslas ir uždaviniai	(Nurodomas programos tikslas ir jį detalizuojantys uždaviniai)
3. Programos turinys ir metodai
Tema	Trumpas dėstomos temos aprašymas	Mokymo (mokymosi) metodai	Planuojamos įgyti / patobulinti kompetencijos
4. Mokymosi pasiekimų vertinimas ir įteisinimas
4.1. Programos dalyvių pasiekimų vertinimas	(Aprašoma, kokiais vertinimo būdais ir kaip dažnai bus vertinami programos dalyviai)
4.2. Dalyvių įgytų kompetencijų patvirtinimas	(Nurodoma, ar bus išduotas mokymosi pasiekimus patvirtinantis dokumentas ir koks tai dokumentas)
5. Laukiami rezultatai ir galimas programos tęstinumas	(Apibūdinama projektu siekiama nauda ir jo tęstinumo galimybės)

IV. PROGRAMOS FINANSAVIMAS

Suma (Eur)
1. Prašomų skirti lėšų suma:
Lėšų paskirtis:	Suma (Eur)
Programą administruojančio personalo darbo užmokestis ir su darbo santykiais susiję darbdavio įsipareigojimai, apskaičiuoti Lietuvos Respublikos teisės aktų nustatyta tvarka, taip pat administruojančio personalo paslaugų įsigijimas (užsiimantys individualia veikla pagal pažymą ir kt.)
Programą vykdančio personalo darbo užmokestis ir su darbo santykiais susiję darbdavio įsipareigojimai, apskaičiuoti Lietuvos Respublikos teisės aktų nustatyta tvarka, taip pat vykdančio personalo paslaugų įsigijimas (užsiimantys individualia veikla pagal pažymą ir kt.)
Programai vykdyti būtinų kanceliarinių prekių įsigijimas
Kitos programos vykdymo ir organizavimo išlaidos, kurios atitinka Lietuvos Respublikos švietimo įstatyme nustatytas mokymo lėšas – tiesiogiai švietimo procesui organizuoti būtinas lėšas

Suma (Eur)
2. Kitų finansavimo šaltinių lėšos:
Lėšų paskirtis:	Suma (Eur)

_____________________________________________________

A.V. (pareiškėjo vadovo ar jo įgalioto asmens

vardas, pavardė, parašas)

_________________________

Kazlų Rūdos savivaldybės tarybos

2016 m. gegužės 25 d. sprendimo

Nr. TS V(13)-2602

2 priedas

______________________________________________

(suaugusiųjų neformaliojo švietimo ar tęstinio mokymosi programos vykdytojo pavadinimas)

NEFORMALIOJO SUAUGUSIŲJŲ ŠVIETIMO AR TĘSTINIO MOKYMOSI PROGRAMOS

......................................................................................................

UŽSIĖMIMŲ GRAFIKAS

Eil. Nr.	Užsiėmimo vieta (adresas, patalpos)	Mėnuo	Diena	Užsiėmimo trukmė (pedagoginėmis valandomis)	Užsiėmimo laikas

______________________________	_____________

(atsakingo asmens vardas, pavardė)	(parašas)

_______________________

Kazlų Rūdos savivaldybės tarybos

2016 m. gegužės 25 d. sprendimo

Nr. TS V(13)-2602

3 priedas

PARAIŠKOS VERTINIMAS

Pareiškėjas
Programos pavadinimas
Vertinimo kriterijai	Taip	Ne	Pastabos
1. Pareiškėjas konkursui pateikė 1 (vieną) paraišką ir nėra partneris kitose paraiškose
2. Paraiška yra pateikta laiku užantspauduotame ir nepažeistame voke, iki galo užpildyta, susegta (surišta), sunumeruoti lapai, atitinka nustatytą paraiškos formą, pasirašytą pareiškėjo vadovo arba įgalioto asmens (jei įgaliotas asmuo – ar yra įgaliojimas), užantspauduota
3. Pateikta pareiškėjo ir partnerio (jeigu taikoma) įstatų (nuostatų) kopijos
4. Pateikta bendradarbiavimo arba jungtinės veiklos (partnerystės) sutarties dėl konkursui teikiamos programos vykdymo patvirtinta kopija (jeigu taikoma)
5. Ar per praėjusius pastaruosius 3 (trejus) metus pareiškėjas, gavęs finansavimą programai vykdyti, tinkamai atsiskaitė už panaudotas lėšas ir skirtos lėšos buvo panaudotos pagal tikslinę paskirtį? (Jeigu ne, tai tuo atveju paraiška pripažįstama netinkama ir toliau nevertinama)
6. Programa yra skirta neformaliojo suaugusiųjų švietimo dalyvių kvalifikacijai tobulinti ir (arba) papildomoms kompetencijoms įgyti
7. Programos vykdymo apimtis ne mažiau kaip 48 kontaktinio darbo valandos (kontaktinio darbo valanda – 60 min.) ir ne daugiau kaip 240 kontaktinio darbo valandų
8. Minimalus besimokančiųjų skaičius grupėje – 15 asmenys
9. Programos turinys ir siekiami rezultatai atitinka vieną iš šių sąlygų:
9.1. mokymosi visą gyvenimą paslaugų regionuose plėtra;
9.2. darbo rinkai aktualių suaugusiųjų bendrųjų kompetencijų ugdymas
9.3. asmenų mokymasis trečiojo amžiaus universitete
9.4. andragogų kompetencijų tobulinimas
9.5. profesinei veiklai reikalingų žinių ir gebėjimų įgijimas ar tobulinimas
9.6. asmens bendrosios kultūros ugdymas
10. Programos vykdytojai turi atitikti šiuos reikalavimus:
10.1. turi teisę vykdyti švietimo veiklą ir būti registruotas Švietimo ir mokslo institucijų registre
10.2. atitinka Lietuvos Respublikos neformaliojo suaugusiųjų švietimo ir tęstinio mokymosi įstatymo 2 straipsnio 4 dalyje apibrėžtą neformaliojo suaugusiųjų švietimo ir tęstinio mokymosi teikėjo sąvoką
10.3. turi žmogiškųjų išteklių personalą, įgijusį ne mažesnę nei vienerių metų neformaliojo švietimo ir tęstinio mokymosi veiklos patirtį
11. Ar paraiškoje numatytos programos vykdymo išlaidų kategorijos yra tinkamos:
11.1. programą administruojančio ir vykdančio personalo darbo užmokestis ir su darbo santykiais susiję darbdavio įsipareigojimai, apskaičiuoti Lietuvos Respublikos teisės aktų nustatyta tvarka, taip pat administruojančio ir (ar) vykdančio personalo paslaugų įsigijimas (užsiimantys individualia veikla pagal pažymą ir kt.)
11.2. programai vykdyti būtinų kanceliarinių prekių įsigijimas
11.3. kitos programos vykdymo ir organizavimo išlaidos, kurios atitinka Lietuvos Respublikos švietimo įstatyme nustatytas mokymo lėšas – tiesiogiai švietimo procesui organizuoti būtinas lėšas
12. Kiti programos finansavimo šaltiniai
TINKAMUMO VERTINIMO IŠVADA (pabraukti): Siūlyti skirti lėšas Programai vykdyti Siūlyti neskirti lėšas Programai vykdyti
Vertintojas (vardas, pavardė, parašas) 20 ___ m. ___________________ d. (data)

______________________